ตลท.แนะศึกษาข้อมูล APX ก่อนกลับเข้าเทรด 27 มี.ค.นี้
ตลท.แนะผู้ถือหุ้น-นักลงทุน ศึกษาข้อมูล APX ก่อนกลับเข้าเทรด 27 มี.ค.นี้ หลังเข้าข่ายถูกเพิกถอนเมื่อวันที่ 31 ส.ค.42 
24 มี.ค. 2560

ตลาดหลักทรัพย์แห่งประเทศไทย (ตลท.) ขอให้ผู้ถือหุ้นและผู้ลงทุนศึกษาข้อมูลบริษัท เอเพ็กซ์ ดีเวลลอปเม้นท์ จำกัด (มหาชน) หรือ APX เพื่อประกอบการตัดสินใจลงทุน หลังหุ้น APX จะกลับเข้ามาซื้อขายในตลาดหลักทรัพย์ฯในวันที่ 27 มีนาคม 2560
ทั้งนี้ ตามที่ ตลท.ประกาศให้ APX เข้าข่ายอาจถูกเพิกถอนตั้งแต่วันที่ 3 ธันวาคม 2542 งบการเงินประจำปีสิ้นสุดวันที่ 30 มิถุนายน 2542 ซึ่งผ่านการตรวจสอบจากผู้สอบบัญชี ปรากฏส่วนของผู้ถือหุ้นติดลบ 2,341 ล้านบาท
ต่อมา APX ได้ยื่นคำขอพ้นเหตุอาจถูกเพิกถอนและขอให้เปิดซื้อขายหลักทรัพย์ของบริษัท ซึ่ง ตลท.อนุมัติให้ APX พ้นเหตุอาจถูกเพิกถอน โดยปลดเครื่องหมาย SP (Suspension) และให้เริ่มทำการซื้อขายในตลาดหลักทรัพย์ฯ กลุ่มอสังหาริมทรัพย์และก่อสร้าง หมวดพัฒนาอสังหาริมทรัพย์ ได้ตั้งแต่วันที่ 27 มีนาคม 2560 เป็นต้นไป
โดยกำหนดให้หลักทรัพย์ของ APX สามารถซื้อขายได้โดยไม่มีกรอบราคา (Ceiling &amp; Floor) ในวันที่ 27 มีนาคม 2560 เพื่อให้หลักทรัพย์ดังกล่าวสามารถซื้อขายได้ตามสภาพความเป็นจริง
อนึ่ง ตั้งแต่วันที่ 31 สิงหาคม 2542 เป็นต้นมา หลักทรัพย์ของ APX ถูกห้ามซื้อขายจนกว่าบริษัทจะสามารถดำเนินการแก้ไขฐานะการเงินและผลการดำเนินงานได้ ดังนั้น ราคาซื้อขายครั้งสุดท้ายเมื่อวันที่ 30 สิงหาคม 2542 ที่ราคา 2.80 บาทต่อหุ้น อาจไม่สะท้อนมูลค่าที่แท้จริงของหลักทรัพย์ในปัจจุบัน